Toshiba

ir Japānas daudznozaru uzņēmums. Tā galvenais birojs atrodas Tokijā. 
Toshiba īpašnieks ir 20 uzņēmumu konsorcijs, ko pārvalda privātā kapitāla uzņēmums Japan Industrial Partners, un kurā ietilpst Orix, Chubu Electric Power un Rohm.

Grupas darbība aptver informācijas tehnoloģijas, elektronikas komponentes un ierīces, ēku iekārtas, enerģētikas iekārtas, transporta infrastruktūras sistēmas, kā arī citus produktus un pakalpojumus.

Toshiba ir organizēta sešās biznesa grupās: Energy Systems & Solutions, Infrastructure Systems & Solutions, Building Solutions, Retail & Printing Solutions, Electronic Devices & Storage Solutions, Digital Solutions.

 Vēsture 
Uzņēmums tika dibināts 1939. gadā, apvienojoties elektroiekārtu ražotājiem Shibaura Seisakusho un Tokyo Denki. Jaunā uzņēmuma nosaukums bija Tokyo Shibaura Denki. Lai arī drīz to saīsināti dēvēja par Toshiba, oficiāli nosaukumu Toshiba uzņēmums ieguva tikai 1983. gadā.

Uzņēmums strauji auga Otrā pasaules kara laikā, kad saņēma valsts pasūtījumus. Pēc kara Toshiba sākotnēji pievērsās smagajam elektroaprīkojumam, bet vēlāk atsāka arī mazo elektroiekārtu ražošanu.

1950. gadu otrajā pusē strauji auga Japānas ekonomika, un arī Toshiba strauji attīstījās. Tika apgūta jauna produkcija, ārzemēs atvērti pārdošanas un ražošanas uzņēmumi.

1973. gada naftas krīzes izraisītās ekonomikas lejupslīdes rezultātā Toshiba sāka vairāk ieguldīt pētniecības darbos, līdz ar to radot jaunas tehnoloģijas.
1980. gada Fudžio Masuokas vadītā grupa izgudroja zibatmiņu, un to tirgū palaida 1987. gadā.

Japānas ekonomikas stagnācijas periodā 1990. gados Toshiba koncentrēja galvenos resursus nozarēs ar lielāko pieauguma potenciālu un iesaistījās jaunās biznesa jomās. Par galvenajām nozarēm kļuva pusvadītāji un personālie datori.

2006. gada janvārī Toshiba konkursa izsolē no BNFL par 5,4 miljardiem dolāru nopirka ASV bāzēto kodolenerģētikas iekārtu ražotāju un apkalpotāju Westinghouse Electric Company. Darījums tika pabeigts 17. oktobrī.
2009. gada janvārī no Fujitsu tika nopirkts cieto disku bizness.

2011. gadā par 2,3 miljardiem ASV dolāru tika nopirkts Šveices mērīšanas iekārtu ražotājs Landis+Gyr.
2011. gada jūlijā tika noslēgts līgums ar Hynix (tagad SK Hynix) par MRAM mikroshēmu kopēju izstrādi.
2012. gadā par 850 miljoniem dolāru no IBM tika nopirkts pārdošanas punktu sistēmu bizness.
2014. gada janvārī Toshiba nopirka OCZ Technology pusvadītāju disku biznesu.
2014. gada martā Toshiba iesūdzēja tiesā SK Hynix, apsūdzot uzņēmumu par tās NAND zibatmiņas tehnoloģiju zagšanu. Tā paša gada beigās abi uzņēmumi noslēdza darījumu, kurā SK Hynix samaksāja Toshiba 278 miljonus ASV dolāru.

2015. gada sākumā Toshiba paziņoja, ka tā pārtrauc ražot televizorus savās rūpnīcās; ASV tirgum tos ar Toshiba zīmolu ražoja Compal, bet Eiropai — Vestel un citi ražotāji.
2015. gada maijā Toshiba paziņoja, ka tā izmeklē grāmatvedības skandālu un ka tai varētu nākties pārskatīt savu peļņu par iepriekšējiem trim gadiem. 21. jūlijā izpilddirektors Hisao Tanaka paziņoja par atkāpšanos no amata grāmatvedības skandāla dēļ, ko viņš nosauca par "viskaitīgāko notikumu mūsu zīmolam uzņēmuma 140 gadu vēsturē". Iepriekšējo septiņu gadu laikā peļņa bija uzpūsta par 1,2 miljardiem dolāru. Astoņi citi augstākie ierēdņi arī atkāpās no amata, ieskaitot divus iepriekšējos izpilddirektorus.
2016. gada jūnijā sadzīves tehnikas ražotājs Toshiba Home Appliances Group tika pārdots Ķīnas uzņēmumam Midea Group. 
2016. gada decembrī medicīnas aprīkojuma ražotājs Toshiba Medical Systems Corporation tika pārdots Canon.
2016. gada decembrī Toshiba paziņoja, ka atomstaciju būvniecības meitas uzņēmumam Westinghouse radušies vairāku miljardu ASV dolāru zaudējumi. 2017. gada februārī tika precizēti Westinghouse zaudējumi — 6,3 miljardi dolāru, un kopējie Toshiba zaudējumi — 3,4 miljardi dolāru.
29. martā Westinghouse iesniedza bankrota pieteikumu.

Lai segtu radušos zaudējumus, 2017. gada 20. septembrī Toshiba padome apstiprināja vienošanos par 18 miljardiem ASV dolāru pārdot savu atmiņas mikroshēmu biznesu konsorcijam, ko vadīja ASV investīciju uzņēmums Bain Capital un kurā ietilpa uzņēmumi Apple, Dell Technologies, Hoya Corporation, Kingston Technology, Seagate Technology un SK Hynix.
2017. gada 15. novembrī Ķīnas uzņēmums Hisense panāca vienošanos par 113.6 miljoniem USD iegādāties Toshiba Visual Solutions (televizori un vizualizācijas ierīces) 95 % kapitāldaļu.
2018. gada 6. aprīlī paziņoja par Westinghouse Electric Company pārdošanu par 4,6 miljardiem dolāru investoriem, ko pārvaldīja Brookfield Business Partners.

2018. gada maijā uzņēmums paziņoja par stratēģijas plānu Toshiba Next Plan, lai līdz 2030. gadam kļūtu par pasaules līderi kiberfizikālo sistēmu (KFS, CPS) jomā. KFS vāc datus no fiziskās pasaules, lai tos analizētu un apstrādātu, izmantojot digitālās tehnoloģijas; KFS rada vērtību, izmantojot pastāvīgu atgriezenisko saiti starp kiberpasauli un fizisko pasauli. Lai to panāktu, tiktu attīstīta urbanizācijas automatizācija, atjaunīgā enerģija, sensoru ierīces, mākslīgā intelekta un digitālie risinājumi, akumulatori, energoelektronika, precīzijas medicīna.

2018. gada 1. jūnijā tika pabeigta NAND zibatmiņas un pusvadītāju disku nodaļas pārdošana, un atdalītais uzņēmums ieguva nosaukumu Toshiba Memory Corporation (2019. gadā to pārdēvēja par Kioxia).
2018. gada jūnijā Toshiba par 36 miljoniem USD pārdeva savas Client Solutions (personālie datori) struktūrvienības 80,1 % kapitāldaļu uzņēmumam Sharp ar iespēju ļaut Sharp iegādāties atlikušo 19,9 % daļu. Atdalītais bizness tika pārdēvēts par Dynabook, zīmolu, ko Toshiba bija lietojusi Japānā, un sāka izlaist produktus ar šādu nosaukumu. 2020. gada 30. jūnijā Sharp izmantoja iespēju iegādāties atlikušās 19,9 % Dynabook kapitāldaļas.
2018. gada 1. augustā Toshiba savas grupas digitālā mārketinga darbības apvienoja vienā organizācijā Toshiba Digital Marketing Initiative Corporation.
2019. gada novembrī Toshiba nodeva savu loģistikas pakalpojumu biznesu uzņēmumam SBS Group.

2020. gada janvārī Toshiba nāca klajā ar plānu līdz tā paša gada septembrim uzsākt kvantu kriptogrāfijas pakalpojumu sniegšanu. Tā arī paziņoja par vairākām citām tehnoloģijām, kas gaida komercializāciju, tostarp par pieejamu cietvielu lidaru, kas balstīts uz silīcija fotoreizinātāju, augstas jaudas ūdeņraža degvielas elementiem un patentētu algoritmu ar nosaukumu Simulated Bifurcation Algorithm, kas imitē kvantu skaitļošanu.
2020. gada oktobrī Toshiba pieņēma lēmumu izstāties no liela mēroga integrālo shēmu (LSI) biznesa, atsaucoties uz pieaugošajiem zaudējumiem, un, kā ziņots, apsvēra arī pusvadītāju rūpnīcu pārdošanu.

2021. gada 6. aprīlī Apvienotās Karalistes privātā kapitāla fonds CVC Capital Partners izteica Toshiba pārņemšanas piedāvājumu, kas varētu būt aptuveni 20 miljardu ASV dolāru vērts darījums. 21. aprīlī Toshiba noraidīja šo priekšlikumu.
2021. gada 12. novembrī Toshiba paziņoja, ka grupu plānots sadalīt trīs atsevišķos uzņēmumos līdz 2024. gada martam. Divi no šiem uzņēmumiem attiecīgi koncentrētos uz infrastruktūru un elektroniskajām ierīcēm; trešais uzņēmums, kas saglabātu Toshiba nosaukumu, pārvaldītu 40,6 % akciju daļu uzņēmumā Kioxia un visus pārējos aktīvus.
2022. gada februārī Toshiba paziņoja, ka plāno sadalīties divos uzņēmumos pēc tam, kad sākotnējais priekšlikums izrādījās nepopulārs akcionāru vidū.

2023. gada martā Toshiba Corporation pieņēma izpirkšanas piedāvājumu par 2 mirjardiem jēnu (14 miljardiem ASV dolāru) no 20 uzņēmumu konsorcija, ko vadīja Japan Industrial Partners un kurā ietilpa Orix, Chubu Electric Power un Rohm. Uzņēmumu no Tokijas un Nagojas biržas izslēdza 2023. gada 20. decembrī, un 22. decembrī darījums bija pabeigts.
2024. gada 16. maijā Toshiba paziņoja, ka restrukturizācijas pasākumu ietvaros plāno likvidēt līdz pat 4000 darbavietu, lai atjaunotu uzņēmuma izaugsmi.

 Atsauces 

 Ārējās saites 

 Toshiba globalā vietne

Kategorija:Japānas uzņēmumi